अन्ना की सेहत को लेकर चिंता बढ़ी  
सिसौदिया के मुताबिक अन्ना को अभी अस्पताल में भर्ती करने की संभावना नहीं है और ये भी साफ हुआ है कि अन्ना अपने समर्थकों से बात करेंगे।
अनशन के आठवें दिन अन्ना हजारे का वजन सुबह 600 ग्राम घट गया है। सुबह हुए मेडिकल चेकअप में ये सामने आया है कि लगातार अनशन पर रहने की वजह से अन्ना के शरीर में कमज़ोरी है लेकिन इसे लेकर चिंता की बात नहीं है। ये बात टीम अन्ना के सदस्य मनीष सिसौदिया ने मीडिया को बताई। सिसौदिया के मुताबिक अन्ना को अभी अस्पताल में भर्ती करने की कोई संभावना नहीं है। ये भी साफ हुआ है कि अन्ना आज मंच से अपने समर्थकों से बात करेंगे।  उधर, डॉक्टरों ने गांधीवादी अन्ना हजारे को धूप से बचने की सलाह दी है क्योंकि उनकी सेहत पर इसका विपरीत प्रभाव पड़ सकता है। सोमवार देर रात रामलीला मैदान में डॉक्टरों ने अन्ना हजारे के स्वास्थ्य की जांच करने के बाद उन्हें यह सलाह दी। हजारे मजबूत लोकपाल विधेयक की मांग को लेकर अनिश्चितकालीन अनशन कर रहे हैं।